Ons saak met die Here is weer reg (Regverdigmaking) - www.bybelkennis.co.za
Regverdigmaking, 'n woord waarvoor Paulus nogal lief is, klink na 'n moeilike woord, maar dit is eintlik nie so erg nie. Dit is 'n woord wat destyds in die hof gebruik is. As jy iets verkeerd gedoen het, moes alles is in die hof uitgesorteer word. As jy vrygespreek word en jy stap uit sonder verdere skuld, dan word daar gesê jy is "regverdig". Met ander woorde, alles is nou weer reg. Die verkeerde dinge is vergete.
Paulus sê ons verskyn voor God, as Regter, met al ons sonde. Jesus tree soos 'n uitstekende advokaat vir ons in en reël dat ons skulde betaal en ons sondes vergewe word. God verklaar dan dat Hy nie meer ontevrede is nie. Alles is nou weer reg. So "regverdig" Hy ons. Ons is dan regverdiges (mense wat vrygespreek is en vir wie alles nou weer reg is).
As ons dus van "regverdigmaking" in die Bybel lees, lees ons van hierdie proses: God wat ons regverdig verklaar op grond van wat Jesus vir ons gedoen het, sodat ons weer "reg" is voor Hom.